text: Bir səhər yuxudan durub  Özünü uşaq görəsən.  Görəsən hamı evdədi,  Ölənləri sağ görəsən.  Qorxasan qaçıb gedələr, -  Tez qapını bağlayasan.  Geri dönüb içəridə  bir təzə qonaq görəsən.  Görəsən ki, qapqaradı  o qonaq başdan ayağa.  Ondan başqa hamısının  üst-başını ağ görəsən.  Pəncərədən içəriyə  dola, dola gün işığı.  İçəridə boş-boşuna  yanan bir çıraq görəsən.  Söndürəsən o çırağı -  hamı birdən yoxa çıxag.  Otaqda bir qara qələm,  bir də ağ vərəq görəsən.